b'\n_START_ARTICLE_\nBitka za Khe Sanh\n_START_SECTION_\nDogodki pred bitko\n_START_PARAGRAPH_\nKhe Sanh je vas na skrajnem severozahodnem koncu Ju\xc5\xbenega Vietnama, vas spada v provinco Quang Tri. Na za\xc4\x8detku vietnamske vojne je bil tam tabor za urjenje posebnih enot ju\xc5\xbeno vietnamske vojske in lokalnih doma\xc4\x8dinov. Po vse pogostej\xc5\xa1ih bojih v demilitarizirani coni (DMC) leta 1967 pa so tja pri\xc5\xa1li ameri\xc5\xa1ki marinci. Ti so zgradili mo\xc4\x8dno opori\xc5\xa1\xc4\x8de z letali\xc5\xa1\xc4\x8dem, iz katerega so lahko nadzirali strate\xc5\xa1ko pomembno cesto \xc5\xa1t. 9, ki je povezovala Laos z Ju\xc5\xbenim Vietnamom. Ob koncu leta 1967 je bilo v bazi \xc5\xbee ve\xc4\x8d tiso\xc4\x8d ameri\xc5\xa1kih vojakov. _NEWLINE_Baza je bila postavljena ob vasi v ozki dolini med hribi, ki so imeli tudi 800 in 1000 m nadmorske vi\xc5\xa1ine. Obdajala je letali\xc5\xa1\xc4\x8de, ki je zanjo predstavljalo glavno komunikacijo z zaledjem. Za obrambo je bilo okoli baze skopanih ve\xc4\x8d kilometrov strelskih jarkov, odpornih to\xc4\x8dk in bunkerjev. Vse skupaj pa so \xc5\xa1\xc4\x8ditila obse\xc5\xbena minska polja in polja bode\xc4\x8de \xc5\xbeice. Pred spopadom je bilo v bazi nastanjenih 6000 marincev skupaj z letalskim osebjem in pripadniki posebnih enot ju\xc5\xbeno vietnamske vojske. Opori\xc5\xa1\xc4\x8de je bilo oboro\xc5\xbeeno s tanki in 46 topovi, za podporo pa so imeli na razpolago \xc5\xa1e minomete in topove na bli\xc5\xbenjih hribih. V primeru ve\xc4\x8djega napada pa naj bi se celotna obramba zana\xc5\xa1ala na letalsko podporo. _NEWLINE_Ker je bila baza tako blizu Severnega Vietnama in hkrati tako dale\xc4\x8d od glavnine ameri\xc5\xa1ke vojske si poveljstvo severno vietnamske vojske ni moralo pomagati, da je ne bi napadlo in poizku\xc5\xa1alo osvojiti.\n_START_SECTION_\nBitka\n_START_PARAGRAPH_\nPrvi spopadi okoli baze in na okoli\xc5\xa1kih hribih so se za\xc4\x8deli \xc5\xbee konec leta 1967 in v za\xc4\x8detku leta 1968. Zaradi vedno bolj agresivnih spopadov so Ameri\xc4\x8dani spoznali, da so  tr\xc4\x8dili ob mo\xc4\x8dne in izredno dobro oboro\xc5\xbeene enote Severnega Vietnama in Vietkonga. Ker je bila baza izredno oddaljena od glavnine ameri\xc5\xa1kih sil se je postavilo vpra\xc5\xa1anje ali jo zapustiti ali boj nadaljevati? General William Westmoreland, poveljnik ameri\xc5\xa1ke vojske v Vietnamu, se je odlo\xc4\x8dil, da bo boj nadaljeval in bazo v naslednjih dneh okrepil, tako da je bilo januarja v njej \xc5\xbee 6000 ameri\xc5\xa1kih in ju\xc5\xbeno vietnamskih vojakov. _NEWLINE_Pred glavnim spopadom so vojaki Severnega Vietnama opori\xc5\xa1\xc4\x8de najprej obkolili, tako da so zasedli hribe nad dolino. Na hribe so postavili topove in raketomete ter jih dobro maskirali. Najprej je 20. januarja s presene\xc4\x8denjem in nenadnim napadom v bazo poizku\xc5\xa1ala vdreti manj\xc5\xa1a severno vietnamska enota, napad je bil odbit. Tega dne so bili napadeni tudi ameri\xc5\xa1ki podporni polo\xc5\xbeaji na hribih. Pravi napad na  Khe Sanh se je za\xc4\x8del 21. januarja ob 5:30. Vietnamci so opori\xc5\xa1\xc4\x8de za\xc4\x8deli obstreljevati s topni\xc5\xa1kim in raketnim ognjem. \xc5\xbde prvi dan so zadeli skladi\xc5\xa1\xc4\x8de streliva in eksplozije so si sledile \xc5\xa1e dva dni. Obstreljevanje je bolj ali manj neprestano trajalo od februarja do aprila. Vrhunec je doseglo 23. februarja, ko je na opori\xc5\xa1\xc4\x8de ali blizu njega padlo 1.300 raznih vrst izstrelkov. Ameri\xc4\x8dani so na obkolitev in na ogenj odgovorili s \xc5\xa1e ve\xc4\x8djim ognjem. Da bi Vietnamcem prepre\xc4\x8dili vdrtje v bazo so na okoli\xc5\xa1ka obmo\xc4\x8dja izstrelili ve\xc4\x8d kot 150.000 topovskih granat. Bombniki B-52 pa so odvrgli 100.000 ton bomb, veliko bomb so odvrgla tudi manj\xc5\xa1a bojna letala kot npr. A-4 Skayhawk , ki so v okviru zra\xc4\x8dne podpore neprestano preletavala obmo\xc4\x8dje baze. Kljub neprestani letalski podpori so morali Ameri\xc4\x8dani zapustiti nekatere strate\xc5\xa1ke to\xc4\x8dke v okolici baze in se umakniti v bazo._NEWLINE_Ker je bila baza popolnoma obkoljena so jo Ameri\xc4\x8dani lahko oskrbovali le iz zraka s pomo\xc4\x8djo letal C-130. Sprva je oskrbovanje potekalo brez ve\xc4\x8djih problemov, nato pa so Vietnamci na vrhove okoli baze postavili protiletalsko topni\xc5\xa1tvo. Po tem je oskrbovanje baze iz zraka postalo smrtno nevarno. Da bi skraj\xc5\xa1ali \xc4\x8das vzletanja in pristajanja letal, letala niso ve\xc4\x8d pristajala, ampak so tovor odvrgla tik na letali\xc5\xa1ko stezo ali pa kar s padali. Konec februarja so Vietnamci ve\xc4\x8dkrat napadli izpostavljene dele baze, v zasedo pa so zvabili ve\xc4\x8d ameri\xc5\xa1kih patrulj. Marca so obve\xc5\xa1\xc4\x8devalci ugotovili, da so se za\xc4\x8deli Vietnamci umikati, kljub temu se je bombardiranje nadaljevalo z vso silovitostjo. Tega meseca je vietnamska granata \xc5\xbee drugi\xc4\x8d v celotni bitki zadela skladi\xc5\xa1\xc4\x8de streliva in povzro\xc4\x8dila ogromno \xc5\xa1kode. Tridesetega marca so marinci izvedli izpad in napadli vietnamske polo\xc5\xbeaje. _NEWLINE_Da bi Ameri\xc4\x8dani dokon\xc4\x8dno re\xc5\xa1ili oblegano posadko so spro\xc5\xbeili operacijo Pegasus. V operaciji, ki se je za\xc4\x8dela 1. aprila, so Ameri\xc4\x8dani z mo\xc4\x8dnimi enotami napredovali po cesti \xc5\xa1t. 9. Pri tem so naleteli na zelo majhen odpor vietnamske vojske. Do ostrih bojev je pri\xc5\xa1lo le v okolici vasi  Khe Sanh, kjer so ameri\xc5\xa1ke enote naletele na mo\xc4\x8dne vietnamske enote, ki so oblegale bazo. Osmega aprila ob 8:00, po hudih bojih, ameri\xc5\xa1ke enote vstopijo v bazo in tako prekinejo 77 dnevno obleganje. Cesto \xc5\xa1t. 9 odprejo 11. aprila s \xc4\x8dimer je baza ponovno povezana z zaledjem in jo je mo\xc5\xbeno oskrbovati pa zemlji.\n_START_SECTION_\nDogodki po spopadu\n_START_PARAGRAPH_\nPo 77 dneh obleganja so ameri\xc5\xa1ke divizije re\xc5\xa1ile oblegano posadko  Khe Sanha. Ameri\xc4\x8dani so imeli med obleganjem 730 mrtvih, 2.642 ranjenih in 7 pogre\xc5\xa1anih. Pri tem je 54 vojakov umrlo v tr\xc4\x8denju dveh letal, naknadnih 92 pa jih je umrlo med re\xc5\xa1evalno akcijo Pegasus. Bitka je bila zelo odmevna, tako v ZDA kot po celem svetu. \xc4\x8ceprav se usoda francoskega  Dien Bien Phua ni ponovila se je ameri\xc5\xa1ko poveljstvo odlo\xc4\x8dilo, da bazo zaradi prevelike izpostavljenosti poru\xc5\xa1i. Julija 1968 so bazo izpraznili in jo nato s stroji poru\xc5\xa1ili do temeljev._NEWLINE_Izgube Vietnamcev niso znane, po nekaterih ocenah naj bi zna\xc5\xa1ale med 10.000 in 15.000 mrtvih in ranjenih. Namen bitke za  Khe Sanh \xc5\xa1e danes ni popolnoma jasen. Po nekaterih domnevah naj bi \xc5\xa1lo le za nekak\xc5\xa1en uvod v dosti bolj obse\xc5\xbeno ofenzivo Tet. Obstaja tudi mo\xc5\xbenost, da sta bili ofenziva in bitka neposredno povezani saj bi ofenziva zaposlila ameri\xc5\xa1ke enote na drugih boji\xc5\xa1\xc4\x8dih, tako da ne bi mogli pomagati oblegani posadki baze  Khe Sanh. Na prvi pogled je kazalo, da sta Dien Bien Phu in Khe Sanh neposredno povezana saj je pri njunem obleganju sodeloval isti Severno Vietnamski general, Vo Nguyen Giap. Veliko kasneje pa so voja\xc5\xa1ki analitiki ugotovili, da Vietnamci baze nikoli niso nameravali zavzeti, saj v 77 dneh obleganja nanjo niso izvedli niti enega ve\xc4\x8djega napada, niti niso prekinili oskrbe z vodo. Namen generala Giapa tako naj ne bi bilo zavzetje baze, ampak proti Ameri\xc4\x8danom voditi nekak\xc5\xa1no medijsko vojno, v kateri je \xc5\xbeelel prikazati, da sta Severnovietnamska vojska in Vietkong, kljub velikim izgubam ki jih na\xc5\xa1tevajo Ameri\xc4\x8dani, \xc5\xa1e vedno mo\xc4\x8dna in sposobna izvajati velike voja\xc5\xa1ke operacija .'